Pe fondul presiunilor legate de schimbările climatice, gestionarea emisiilor de carbon devine tot mai urgentă pentru țările cu industrii semnificative, cum este și România. Uniunea Europeană susține puternic procesul de trecere completă la metode de producție neutre ca impact asupra mediului. Ce înseamnă asta pentru România? Putem visa la o industrie sustenabilă și independentă?
Aici intră în scenă hidrogenul, cel mai ușor gaz, capabil să ofere industriei cea mai mare șansă de modernizare și dezvoltare, pe principii de autonomie și sustenabilitate. Soluția nu este doar fezabilă, ci absolut necesară, dacă vrem să rămânem competitivi pe termen lung, să păstrăm și creăm locuri de muncă și să susținem dezvoltarea comunităților locale.
Producem și folosim hidrogen de aproape un secol
România produce hidrogen de aproape un secol, cam din aceeași perioadă în care am început să producem și oțel. Hidrogenul este folosit în multe procese industriale, în special pentru producția de îngrășăminte chimice sau în rafinării. România are experiență și istorie în acest domeniu. Provocarea este de a reuși să trecem la o producție de hidrogen curat, exclusiv din apă, cu energie din surse regenerabile.
De ani de zile, industria românească utilizează hidrogen produs din gaze naturale, printr-un proces neprietenos cu mediul. Din fericire, dezvoltarea accelerată a producției de energie din surse regenerabile – soare, vânt, biomasă – a creat premisele unei producții de hidrogen curat, doar din apă, cu impact zero asupra mediului.
Tehnologia permite adresarea poluării industriale, iar pentru a încuraja adoptarea la scară largă a hidrogenului verde în industrie, marii consumatori pot apela la finanțări oferite de Uniunea Europeană prin PNRR sau la Fondul de Modernizare.
Primii pași pentru producția de hidrogen verde în România
Un proiect de interes pentru industria din România este cel inițiat de Liberty Galați, care dorește să devină producător de oțel verde, prin intermediul unei instalații de hidrogen verde. Aceasta va oferi beneficii întregii comunități, motiv pentru care autoritățile și companii locale, fac eforturi pentru crearea și recunoașterea zonei ca „vale de hidrogen”. Conceptul permite atragerea de finanțări europene, pentru instalații pentru producerea de hidrogen verde.
În combinatul Liberty Galați funcționează deja un electrolizor instalat de Linde Gaz România, prin care se obține hidrogen din apă, proces care poate fi 100% verde în funcție de energia folosită.
Următorul proiect de anvergură, finanțat prin PNRR, este cel inițiat de OMV Petrom, la rafinăria de la Brazi. Hidrogenul produs aici va fi folosit în procesul de rafinare, pentru „reducere a componentei aromatice” din motorină și benzină, pentru a obține combustibilii mai „curați”.
Industria europeană, pași importanți spre utilizarea hidrogenului verde
La nivel european, există un număr important de companii industriale care au integrat echipamente pentru producția de hidrogen verde în producție. Cel mai recent anunț este cel făcut de compania MOL, despre investiția din apropiere orașului Budapesta, care permite utilizarea hidrogenului verde în rafinarea petrolului, proces similar cu cel pe care îl implementează OVM Petrom la Brazi.
Hidrogenul verde este utilizat azi în Europa în mai multe oțelării. De asemenea, cel mai mare complex industrial chimic din Estul Germaniei, deține un electrolizor cu o capacitate de 24MW, montat de Linde. Acesta facilitează crearea de produse sustenabile, iar surplusul de hidrogen verde realizat poate fi folosit pentru alimentarea unei flote de circa 600 de autobuze pe bază de pile de combustie. Proiectul demonstrează că modernizarea industriei au efecte imediate în comunitate, pentru sănătatea locuitorilor și mediul înconjurător.
Despre Asociația pentru Combustibili Sustenabili (ACS)
Asociația pentru Combustibili Sustenabili (ACS) este o inițiativă est-europeană pentru adaptarea investițiilor străine directe la mediul local și facilitarea colaborării dintre companii pentru atingerea unor obiective specifice într-un mediu juridic și de reglementare bine definit. ACS asistă, de asemenea, sistemul public pentru a oferi instrumente necesare dezvoltării mediului de business pe baza unor strategii de succes pe termen mediu și lung.
Unul dintre proiectele cheie ACS în România a fost contribuția la efortul interinstituțional de a dezvolta Strategia Națională pentru Hidrogen. Cu această ocazie, ACS a evidențiat beneficiile acestui gaz, văzut ca un catalizator pentru cea de-a patra revoluție industrială. ACS este implicată în promovarea oricărei surse de energie sustenabilă pentru industriile de producție și servicii, cu implicare în special în ce privește infrastructura sustenabilă, construcții, transport și logistică.